SZÉKELYHIDI ZSOLT

MADÁR CÍM NÉLKÜL

*TD emlékéhez*

Egy nehezen megírt

madár.

Megint a könnyű

is nehezen.

A tollak körül

hideg feszültség

siklik.

Haláli e hideg.

Egy madár nehéz

szárnyas szín.

Könnyen rajzolódó

súlyszó.

Egy lélegzetvételre

elcsúszó sor.

Egy tárva hagyott

ajtajú kalitka.

A szél megjárja.

Huzatos körök.

Egy nehezen elfogyó

húsú madár.

Pihék a földön,

puha keretben.

Csak a tollak repte.

Csak a tollak,

szintúgy súlytalan.

Könnyű könnyen.

Egy lélegzetszerű

mozdulat.

A suhogó hangot

egy emlék okozza.